
PËR DISA NDRYSHIME NË LIGJIN NR.8308, DATË 18.3.1998 
"PËR TRANSPORTET RRUGORE", I NDRYSHUAR

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave, 
KUVENDI 
I REPUBLIKËS SË SHQIPËRISË

VENDOSI:

Në ligjin nr.8308, datë 18.3.1998 "Për transportet rrugore", i ndryshuar, bëhen këto ndryshime:

Neni 1

Neni 17 ndryshohet si më poshtë:

"Neni 17

Transporti ndërqytetës, rrethqytetës dhe ai qytetës i udhëtarëve, si shërbim i rregullt, kryhet nga shoqëritë ose nga personat fizikë, në përputhje me dispozitat e këtij ligji, brenda afatit të përcaktuar në licencë.
Për të fituar të drejtën si shoqëri e vetme në një ose disa linja të rregullta, subjekti transportues duhet të ketë numrin e autobusëve, në përputhje me nevojat e linjës. Transportuesi, në linjat e rregullta rrethqytetëse, me përjashtim të linjave që lidhin dy bashki të një rrethi, krahas autobusëve mund të përdorë edhe autovetura 8+1 vende.
Kushtet dhe rregullat për marrjen e licencës dhe të së drejtës si e vetme shoqëri transporti në një ose disa linja të rregullta përcaktohen me udhëzim të Ministrit.".

Neni 2

Shkronja "a" e nenit 19 ndryshohet si më poshtë:
"a) Rrjeti i linjave ndërqytetëse brenda një qarku dhe oraret e tyre miratohen nga këshilli i qarkut. Licenca për këto linja jepet nga kryetari i bashkisë, ku ka selinë subjekti transportues.".

Neni 3

Neni 35 ndryshohet si më poshtë:

"Neni 35

Këshilli bashkiak ose komunal përcakton numrin maksimal të taksive në territorin e vet, si dhe mënyrën e organizimit dhe të funksionimit të shërbimit taksi, brenda juridiksionit të vet.
Licenca për shërbimin taksi jepet nga kryetari i bashkisë ose i komunës përkatëse, duke respektuar kriteret dhe sandardet e miratuara nga Ministri.".





Neni 4

Paragrafi i dytë i nenit 36 ndryshohet si më poshtë:
"Këshilli bashkiak ose komunal përcakton, në përputhje me udhëzimet e Ministrit, nivelet e diferencuara të çmimeve dhe tarifat, brenda juridiksionit të vet.".

Neni 5

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.4551, datë 29.4.2005 të Presidentit të Republikës së Shqipërisë Alfred Moisiu

